Diari Oficial de la Generalitat Valenciana


Sumari del DOGV 2864, del 07-11-1996 (1996/839801)

RESOLUCIÓ de 5 de setembre de 1996, de la Direcció General d'Ordenació, Innovació Educativa i Política Lingüística, per la qual es dicten instruccions per a l'organització dels programes de garantia social, aprovats per la Resolució de 29 de juliol de 1996.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2864

Data del DOGV
:   07-11-1996

Secció del DOGV
:   ALTRES DISPOSICIONS

Número del document
:   1996/839801


Data del document
:   05-09-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 5 de setembre de 1996, de la Direcció General d'Ordenació, Innovació Educativa i Política Lingüística, per la qual es dicten instruccions per a l'organització dels programes de garantia social, aprovats per la Resolució de 29 de juliol de 1996.   
L'Ordre de 22 de març de 1994 (DOGV 18 de maig) de les Conselleries de Cultura, Educació i Ciència i de Treball i Afers Socials, regula els programes de Garantia Social durant el període d'implantació anticipada del segon cicle de l'Educació Secundària Obligatòria.  
Posteriorment, mitjançant la ordre conjunta de 13 de junio de 1996 (DOGV nº 2773 de 19-06-96) , es convoquen subvencions per al desenvolupament de Programes de Garantia Social, i poden ser promotores les corporacions locals i/o supramunicipals i altres administracions públiques, o privades sense ànim de lucre.  
Resolt l'anterior ordre mitjançant la corresponent resolució del director general d'Ordenació, Innovació Educativa i Política Lingüística de data 29 de juliol de 1996 (DOGV nº 2.807 de 9-8-96) per la qual s'aproven un total de 135 Programes de Garantia Social per al curs 1996-97 resulta convenient dictar, a l'empar d'allò establert en la disposició final primera de l'Ordre de 22 de març de 1994, instruccions que regulen l'organització dels esmentats programes.   
Per tot això, resolc:  
Article primer  
S'aproven les instruccions que figuren en l'annex I d'aquesta resolució.  
Article segon   
Les presents Instruccions seran d'aplicació, per als programes organitzats per les entitats promotores autoritzades mitjançant la Resolució de 29 de juliol de 1996, durant el curs 1996-97.  
Article tercer  
El Servei d'Inspecció Educativa vetllarà pel compliment de les presents Instruccions i supervisarà el procés d'acompliment dels documents establerts en aquesta Resolució.  
València, 5 de setembre de 1996.- El director general d'Ordenació, Innovació Educativa i Política Lingüística: Alejandro BaÑares Vázquez  
Annex  
Instruccions per a l'organització dels programes de garantia social, aprovats per la Resolució de 29 de juliol de 1996.  
Primer. Modalitats  
Les modalitats a les quals s'han acollit aquests Programes de Garantia Social són les següents:  
Modalitat 1   
Formació-Ocupació, quan l'àrea de Formació Professional Específica incorpora en algun moment al llarg del curs, la realització d'un treball productiu relacionat amb l'àmbit professional d'aquest, mitjançant contracte de treball atemps parcial.  
Modalitat 2   
Formació amb pràctiques en empreses, quan l'àrea de Formació Professional Específica inclou la realització de pràctiques formatives en centres de treball.  
Modalitat 3   
Formació sense pràctiques en empreses, quan l'àrea de Formació Professional Específica es realitza en exclusiva en el propi centre formatiu.  
En les modalitats 1 i 2 i per aquells alumnes que hagen complert 16 anys en l'any natural en què ha començat el Programa, s'atendrà a allò disposat en l'article 6 de la Llei 8/80 de 10 de març, de l'Estatut dels Treballadors (BOE de 14 de març).  
Segon. Estructura i durada dels programes  
D'acord amb allò establert en l'apartat Sisé de l'Ordre de 22 de març de 1994, els Programes de Garantia Social estan constituïts per cinc components formatius : àrea de Formació Professional Específica, àrea de Formació i Orientació Laboral, àrea de Formació Bàsica, Activitats Complementàries i Acció Tutorial. L'assignació horària (25 i 30 hores lectives) entre els diferents components formatius s'atén a l'estructura següent:  
A) Horari mínim de 25 hores.  
a) àrea de Formació Professional Específica: 15 hores setmanals.  
b) àrea de Formació i Orientació Laboral: 2 hores setmanals.  
c) àrea de Formació Bàsica: 6 hores setmanals.  
d) Activitats complementàries: 1 hora setmanal.  
e) Tutoria: 1 hora setmanal.  
B) La resta de 5 hores, per fer les 30 hores setmanals, podrà distribuir-se entre les distintes àrees i activitats, segons els objectius i la planificació de cada programa.  
La durada total dels Programes de Garantia Social, segons l'article vuitè de l'Ordre de 22 de març de 1994, ha d'estar compresa entre 720 i 1800 hores ajustant-se en tot cas a les propostes de durada presentades per cada Entitat en el seu projecte d'actuació, i a un calendari inclòs entre el 15 de setembre de 1996 i el 15 de juny de 1997.  
Tercer. Destinataris assistència  
Durant el curs 1996-97 els destinataris d'aquests programes, seran els joves menors de 22 anys i que en complesquen almenys 16 en l'any natural d'iniciació del Programa, descrits en l'article quart de l'Ordre de 22 de març de 1994 de les Conselleries de Cultura, Educació i Ciència i de Treball i Afers Socials, i que componen els col·lectius següents d'atenció preferent:  
Col·lectiu 1   
Joves desescolaritzats en municipis i/o comarques amb implantació anticipada de la LOGSE.  
Col·lectiu 2   
Joves desescolaritzats que no posseeixen la titulació acadèmica de Graduat Escolar o que, havent assolit l'esmentada titulació, no han aconseguit el títol de Formació Professional de primer grau, i que configuren col·lectius en risc d'inadaptació social.   
Col·lectiu 3   
Joves internats en Institucions Penitenciàries.  
Col·lectiu 4   
Alumnes amb necessitats educatives especials que han cursat l'escolarització bàsica tant en centres ordinaris com en centres d'Educació Especial.   
Es donarà prioritat a la participació, en qualsevol dels Programes, dels alumnes que ofereixen majors possibilitats d'inserció sociolaboral i reinserció educativa.  
El nombre màxim d'alumnes per grup és de 15, i s'ha fixat el mínim en 10 alumnes.  
Assistència  
Amb la finalitat de rendabilitzar al màxim l'acció formativa i orientadora de cadascun dels Programes de Garantia Social, es fa necessari evitar, en allò que siga possible, l'alt grau d'absentisme i matriculació irregular com el que en alguns casos s'ha produït.  
Per això cada entitat organitzarà les mesures que considere oportunes, per mantenir la continuïtat i estabilitat dels alumnes durant el desenvolupament del Programa: registres d'assistència,regimen d'estimuls i sancions, avisos a les famílies. Tot açò degudament consensuat per l'equip docent i l'alumnat.  
Cada mes el/la coordinador/a haurà de fer arribar a la Unitat de Gestió dels PGS, el corresponent comunicat d'altes i baixes degudament omplert, indicant en lloc destacat el número de places disponibles amb les que es compta.  
Quart. Matriculació d'alumnes. documentació  
La matrícula en els Programes de Garantia Social és gratuïta.  
Els documents que s'enumeren a continuació han de quedar arxivats en el centre a disposició de la Inspecció Educativa i personal de les Unitats de Gestió dels Programes de Garantia Social de les Conselleries de Treball i Afers Socials i Cultura, Educació i Ciència.  
A) Documents de matrícula (per a incloure al seu expedient)  
- Imprés de matrícula (\*) degudament emplenat, segons el model de l'Annex III.   
- 2 fotografies tipus carnet.  
- Fotocòpia del document que acredite el requisit d'edat.  
- Fotocòpia del llibre d'escolaritat.  
B) Expedient de l'alumne/a  
- Carpeta-expedient (Annex IV) en la qual quedarà registrada:  
- L'Avaluació Inicial. Full 2.  
- Síntesi de l'Avaluació Contínua. Full 3  
- Orientació Final. Full 4.  
- Avaluació Contínua Individual.  
C) Documents organitzatius i de programació  
- Calendari   
- Horaris  
- Fitxes dels professors/res  
- Programació General  
- Criteris d'Avaluació per àrees.  
- Programacions Didàctiques (específica, bàsica, laboral, tutoria, complementàries).  
- Registres de Coordinació, Revisió i Seguiment... o Llibre d'Actes de Reunions.  
D) Documents finals  
- Acta Final.  
- Consell Orientador (Full 4 de l'annex IV).  
- Certificacions.  
- Memòries.   
E) Documents econòmics  
- Pressupost Inicial.  
- Justificació i Factures d'Inversió.  
- Justificació i Factures de despeses corrents.  
- Inventaris.  
- Balanç Final.   
Cinquè. Professorat  
L'equip educatiu responsable de la formació, tutela i avaluació dels joves al llarg del programa està constituït, almenys, per:  
- Un expert en l'àrea d'ocupació corresponent, que imparteix l'àrea de Formació Professional Específica. La condició d'expert s'acredita mitjançant titulació acadèmica o documentació justificativa de la seua activitat professional.  
- Un mestre de primària que imparteix l'àrea de Formació Bàsica.  
- De les Activitats complementàries i de la Formació i Orientació Laboral esmentades en l'apartat segon, podran responsabilitzar-se tant el mestre com el professor expert en l'àrea de Formació Professional Específica o qualsevol altre membre de l'equip educatiu.  
Un dels professors de l'esmentat equip ha de ser el tutor del grup d'alumnes i es responsabilitza del component formatiu de Tutoria assenyalat en l'apartat segon.  
Sisè. Programacions. Les pràctiques en centres de treball  
D'acord amb allò disposat en l'article 9.1 de l'Ordre de 22 de març de 1994, correspon a l'equip educatiu:  
- l'elaboració de la programació general de cadascun dels programes de garantia social i de les programacions didàctiques dels components formatius esmentats en l'apartat segon.  
- l'organització dels horaris i espais necessaris per a la impartició dels programes.  
L'elaboració de les programacions didàctiques es farà sota la supervisió del Coordinador del Projecte i amb la col·laboració, si es tracta de centres docents, del Departament d'Orientació, i s'ha de realitzar partint de les propostes curriculars i documentació de recolzament aportades per la Direcció General d'Ordenació i Innovació Educativa.  
Les programacions didàctiques han d'estar adaptades a les condicions i característiques dels joves, a l'entorn sòcio-laboral i als recursos disponibles. Així mateix, han d'estar articulades prenent com a referència la proposta curricular de l'àrea de Formació Professional Específica, mantenint la seqüència i distribució temporal dels mòduls que la componen.  
En les programacions didàctiques de les àrees esmentades en l'apartat segon, caldrà que s'especifiquen els criteris d'avaluació que serviran de referència per a la qualificació dels alumnes. Per elaborar els esmentats criteris, en cadascuna de les àrees, s'hauran de tenir en compte les orientacions senyalades en l'annex II.  
Tant la programació general com les programacions didàctiques de cada programa de Garantia Social, es trametran abans del 20-10-96 a les Direccions Territorials corresponents, per a la seua supervisió per part de la Inspecció Educativa, per tal d'assegurar la seua adequació als plantejaments de l'Ordre de 22 de març de 1994 i a les normes dictades en les presents Instruccions.   
Les pràctiques  
- Les pràctiques formatives en centres de treball incloses en l'àrea de Formació Professional dels programes acollits a la Modalitat-2, hauran de desenvolupar-se en el període comprés entre l'1 de febrer i el 30 d'abril de 1997.  
- La durada del període per a la realització de pràctiques en empreses, serà com a màxim de 200 hores per alumne.  
- Amb posterioritat a aquesta data, les activitats i horaris hauran de seguir amb normalitat fins la conclusió del curs el 15 de juny de 1997. Aquest últim període serà útil per a recapitular allò que s'haja fet i dur a terme una tasca de síntesi i reflexió al voltant de l'aprenentatge als centres de treball.  
- El coordinador/a del Programa tindrà cura del correcte desenvolupament de les pràctiques i del seguiment individualitzat d'aquestes per a la seua correcta avaluació.  
- Durant el període de pràctiques, l'equip docent farà les oportunes modificacions en els horaris de la resta d'activitats per a possibilitar l'assistència i el millor aprofitament de l'alumnat.  
Setè. Avaluació i qualificació  
D'acord amb allò establert en l'apartat vuitè de l'Ordre de 22 de març de 1994, l'avaluació dels alumnes que participen en programes de Garantia Social serà contínua, per tal de detectar les dificultats en el moment que es produesquen, investigar-ne les causes i adoptar les mesures correctores oportunes. Tindrà com a referència els objectius i criteris d'avaluació establerts en les programacions didàctiques, així com el grau de maduresa aconseguit en relació amb els objectius assenyalats en l'article segon de l'esmentada Ordre. Per als diferents moments del procés d'avaluació es tindran en compte les orientacions següents:  
- Avaluació inicial  
Al començament del curs s'estudiarà el nivell d'accés de l'alumnat pel que fa a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter d'individualització que aquests programes requereixen, fent-se explícites les adaptacions i suports necessaris que necessite cada alumne.  
Els resultats de l'avaluació inicial quedaran recollits en el Full 2 de la carpeta-expedient de l'alumne Annex IV.   
- Avaluació contínua  
Cada professor farà el seguiment i avaluació del component formatiu que imparteix, referida a cadascun dels alumnes, deixant constància, almenys, de:  
- L'assistència.  
- La participació.  
- El grau de consecució de les capacitats reflectides en els objectius.  
- El grau d'assimilació dels continguts.  
- Les qualificacions numèriques parcials obtingudes en cadascuna de les tres àrees senyalades en l'apartat deu de l'Ordre de referència.  
- Les accions educatives complementàries que l'alumne precise.  
Se celebraran, almenys, tres sessions d'avaluació en les quals es podran qualificar els mòduls i àrees de cada programa.  
L'avaluació serà realitzada per l'equip de professors del respectiu grup d'alumnes, assessorats, si s'escau, pel psicòleg/a municipal o pel Departament d'Orientació ( per a centres escolars). El professor tutor tindrà la responsabilitat de coordinar les sessions d'avaluació, i estendrà acta del seu desenvolupament, fent constar-hi els acords i decisions adoptades.  
L'equip educatiu omplirà la fitxa de Síntesi d'Avaluació contínua de l'alumne (segons el model de l'Annex IV, full 3), que formarà part de l'expedient personal de cada alumne i serà el document bàsic que reflectesca el seu procés d'aprenentatge en cadascun dels components formatius del programa.  
- Avaluació final  
Representa el resultat del seguiment i l'avaluació de tot el procés formatiu i donarà lloc a les qualificacions de les tres àrees de Formació Professional Específica, Formació i Orientació Laboral i Formació Bàsica.  
No obstant això, la resta de components formatius, l'acció tutorial i les activitats complementàries, donada la seua importància per a la consecució dels objectius d'aquests programes, hauran de ser tingudes en compte en la qualificació de les àrees abans esmentades. En tot cas, és convenient registrar i valorar:  
- L'assistència i participació activa en les activitats programades en els esmentats components formatius.  
- L'evolució positiva en el desenvolupament personal de l'alumne pel que fa a motivació, implicació i integració social.  
- La posada en pràctica de les actituds i tècniques bàsiques adquirides, relatives a habilitats socials i d'autocontrol.  
- La participació en les corresponents activitats esportives i/o socioculturals, el suficient desenvolupament d'actituds participatives i l'adquisició d'hàbits positius.  
L'expressió de l'avaluació final es realitzarà en termes de qualificacions, que es formularan en xifres d'1 a 10, sense decimals.  
Al final de cada programa s'omplirà l'acta d'avaluació final segons el model de l'Annex V.  
L'acta comprendrà la relació nominal dels alumnes matriculats en el programa, junt amb les qualificacions de les àrees formatives. Darrere l'acta cal inclore una breu descripció dels mòduls de la Formació Professional Específica.   
L'acta d'avaluació final serà signada per tots els professors del programa i pel coordinador del projecte. L'esmentada acta serà tramesa per triplicat abans del 30 de juny de 1997 a la Direcció Territorial perquè, una vegada visada per la Inspecció Educativa, siguen expedits els certificats a què fa referència l'apartat vuitè.  
Els expedients acadèmics i les actes d'avaluació seran custodiades pel tutor del grup.  
Vuité. Certificacions, acreditacions i orientació  
- Certificacions  
De conformitat amb allò establert en l'article 12 de l'Ordre de 22 de març de 1994 (DOGV del 18 de maig), els alumnes que hagen participat en el Programa de Garantia Social rebran un certificat, en què constaran, per a les àrees de Formació Bàsica i Orientació Laboral i per a cadascu dels móduls de l'àrea de Formació Professional Específica el nombre total d'hores cursades i les qualificacions.   
Aquests certificats s'expediran per les Direccions Territorials de Cultura i Educació en imprés que es facilitarà oportunament, l'acomplimentació prèvia per les entitats, i que aquestes presentaran en la corresponent Direcció Territorial abans del 30 de juny de 1997.  
Les qualificacions obtingudes pels alumnes que posseesquen el certificat seran tingudes en compte, als efectes que en cada cas es determinen, en l'avaluació de la prova d'accés als cicles formatius de formació professional de grau mitjà prevista en l'article 32.2. de la Llei d'Ordenació General del Sistema Educatiu.(Procès que per implicar a les distintes CCAA no està encara tancat).  
Així mateix, les qualificacions obtingudes en les àrees de Formació Professional Específica i de Formació i Orientació Laboral podran ser tingudes en compte a efectes de convalidació d'aquells mòduls dels cicles formatius de grau mitjà que es determine.  
Tant la incidència de les qualificacions en l'avaluació de la prova d'accés, com les possibles convalidacions amb mòduls de cicles formatius de grau mitjà concordes amb el perfil professional del programa de Garantia Social cursat, s'establiran quan finalitze l'elaboració del Catàleg de Títols Professionals que està duent a terme el Ministeri d'Educació i Ciènciai es publique el Reial Decret corresponent al Programa de Garantia Social, d'àmbit nacional.  
- El informe d'orientació  
Les certificacions aniran acompanyades d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració, si s'escau, del Departament d'Orientació, i es farà arribar a l'alumne de forma que quede garantida la confidencialitat que l'ordre esmentada li atribueix. L'Informe d'Orientació Acadèmica i Professional anirà signat pel professor tutor, amb el vist-i-plau del Coordinador del projecte i, si s'escau, del cap del Departament d'Orientació (segons el model de l'annex VII).  
Amb independència de quin siga el moment en què l'alumne abandone el programa, els documents esmentats només podran ser expedits després de finalitzar el corresponent curs acadèmic.  
Novè. Seguiment i adaptacions del programa  
El seguiment de la programació general i de les programacions didàctiques de les àrees i activitats del programa s'haurà de realitzar per l'equip educatiu sota la supervisió del coordinador, de manera permanent deixant constància de les tasques realitzades al respecte.   
En acabar cada trimestre es dedicaran les sessions de coordinació i seguiment a la revisió i adaptació, si s'escau, de les programacions.   
- Memòria final  
Finalitzat el Programa de Garantia Social, i d'acord amb allò disposat en l'article 13 de l'Ordre de referència, el responsable d'aquest elaborarà una Memòria (segons l'esquema de l'annex VI), que serà tramesa a les Direccions Territorials corresponents abans del 30 de juny de 1997.  
Annex II  
Orientacions per elaborar els criteris d'avaluació de les àrees dels programes de garantia social  
\* àrea de formació professional específica:  
Atenent-se a la fase en la qual es troba ubicat el mòdul i als aspectes bàsics que el defineixen i seguint la proposta curricular del perfil professional corresponent, els criteris orientadors que poden determinar una qualificació positiva són:  
- La suficient adaptació al procés d'ensenyament-aprenentatge.   
- La consecució de les capacitats bàsiques reflectides en els objectius del mòdul, establerts en la proposta curricular.  
- L'adquisició de la capacitació tècnico-professional mínima que possibilite al jove l'accés al món laboral.  
\* àrea de formació i orientació laboral  
La qualificació positiva en aquesta àrea, prenent com a referència el document base de Formació i Orientació Laboral, estarà orientada per:  
- L'observació d'una actitud activa i positiva en l'alumne pel que fa a la recerca d'ocupació i als compromisos que haurà d'establir, amb les obligacions que això comporta.  
- La presa de consciència del jove pel que fa a la seua situació front al treball: les seues expectatives, possibilitats i limitacions.  
- El coneixement bàsic i la utilització de la documentació, entitats i tràmits per a la recerca d'ocupació.  
- El domini bàsic de tècniques i procediments de recerca d'ocupació.  
- La seua sensibilització en relació a la importància de la seguretat i la higiene en el treball.  
\* àrea de formació bàsica  
L'avaluació de l'alumne en l'àrea de Formació Bàsica serà positiva quan haja aconseguit les capacitats mínimes necessàries per a la seua inserció activa en la societat. És a dir:  
- L'adquisició i, si s'escau, consolidació de les actituds, habilitats, tècnicas i coneixements instrumentals bàsics propis de l'ensenyament obligatori per a:  
\* la seua actuació professional,  
\* prosseguir estudis, especialment en la formació professional específica de grau mitjà,  
\* l'enteniment, valoració, respecte, gaudi i convivència en relació amb si mateix, amb els altres i amb el medi,  
\* la seua participació com a treballador i ciutadà responsable.  
- El foment de l'esperit de col·laboració i de grup, i l'adquisició d'hàbits i normes de treball individual i en equip.